לק"י, אדר א' תשע"ד

**היחס 'לאחר' במדינת ישראל תוכנית שנתית בכיתות י"א בישיבת נתיב מאיר ובתיכון שפע**

**צה"ל כצבא העם-חילונים, דתיים וחרדים בצה"ל.**

הורים יקרים,

כידוע הנושא השנתי במערכת החינוך לשנה זו, הוא: 'היחס לאחר במדינת ישראל'.

במסגרת זו קבע משרד החינוך שיש להעמיק בקרב התלמידים את גילויי האחריות האישית והחברתית בשמירה על זכויותיהם של בני האדם וחירותם. לקדם ערכים של צדק חברתי, ערבות הדדית, סולידאריות ודאגה לכל אדם אשר נבא בצלם אלוקים. להכיר בזכותו של כל אדם לחיות את חייו ע"פ ערכיו ותפיסת עולמו באופן עצמאי, כל עוד אינו פוגע בזכויותיו של האחר. לגלות סובלנות, אנושיות, אכפתיות, הבנה ורגישות לצרכיו של האחר ולהיות מודעים לעובדה שבמצבים מסוימים כל אחד מאיתנו הוא ה'אחר'.

גם אנו בישיבת נתיב מאיר בחרנו לקחת חלק פעיל בהעמקת ערכים אלה ובמסגרת לימודי האזרחות, ותוך הכוונה של הפיקוח על לימודי האזרחות במשרד החינוך, נבנתה תוכנית שנתית סביב הנושא של 'צה"ל כצבא העם- חילונים, דתיים וחרדים בצה"ל'.

באמצעות התוכנית אנו מקווים להשיג את היעדים הבאים א) חשיפה ראשונה של התלמידים לנושא. נושא שילווה את התלמידים גם במטלת הביצוע באזרחות. ב) מעורבות פעילה של התלמידים. לא רק חשיפה והיכרות. לא רק מטלת ביצוע שעוסקת בנושא רחוק מהם. אלא להפוך את הנושא וממילא את מטלת הביצוע לכזו שהתלמיד יודע שהיא רלוונטית. התוכנית מיועדת לתלמידי י"א. שבימים אלה מקבלים צו ראשון ובעוד כמה חודשים יתחילו לחשוב על המסלול שיבחרו אחרי סיום בחינות הבגרות. ג) היכרות עם ה'אחר'. חלק גדול מהתלמידים מעולם לא נפגשו עם ה'אחר', אותו 'אחר' שקרוב לוודאי יהיה חלק משמעותי מהשירות הצבאי שלהם בעתיד. אחר יכול להיות: חילוני, חרדי, דרוזי, בדווי. ד) מעורבות פעילה של התלמידים. מטרת התוכנית לא ליצור מקשיב פסיבי, אלא תלמיד מעורב, כזה שיצטרך לומר את דעתו, לתאר את תחושותיו לנוכח מה שהוא חווה.

**שלושה מפגשים שנתיים ואירוע שיא לסיכום התוכנית.**

1. יום עיון פותח אשר כלל סדנה פעילה לתלמידים בהנחיית הרמי"ם: 'מצבים ותגובות, מבט תורני על דילמות בחייו של החייל הדתי בצה"ל. שיעור פתיחה של ראש הישיבה הרב מאיר טויבר: 'האחר הוא אני' בתפיסת העולם של הרב קוק. מפגש עם האחר: שיחה ודיון על השירות הצבאי מנקודת מבט חרדית. שיחה של ר' נתן פרלמן חסיד קרלין.(התקיים בכ"ב בטבת)
2. מבט עיוני על נתוני גיוס החרדים לצה"ל ומפגש עם חיילי נח"ל חרדי. המטרה: היכרות של התלמידים עם נתונים עדכניים המלמדים עד כמה צה"ל היום הוא אכן 'צבא העם'. הרצאה של רס"ן אמיר וקנין ראש מדור שילוב חרדים בצה"ל ומפגש עם חיילים חרדים. (מתוכנן בעז"ה לר"ח אדר ב').
3. מפגש עם בוגרי נתיב מאיר המשרתים במסלולים שונים: חייל בשירות רגיל, חייל הסדר, תלמיד ישיבה גבוהה שעדיין לא התגייס. המטרה: היכרות ממפגש בלתי אמצעי עם בוגרים, ושיחה פתוחה על דרך קבלת ההחלטה שלהם, על הקשיים, הדילמות במסלול שבחרו. (מתוכנן בעז"ה לסוף חודש אדר ב')

**יום שיא מתוכנן בע"ה לסוף חודש סיון, והמטרה להביא בפני התלמידים תיאטרון פלייבק (בו שותפים התלמידים בהצגת התכנים) ובאמצעותו לסכם את נושא השונות בצה"ל אליו נחשפו התלמידים במהלך השנה. המטרה: סיכום הנושא וחידוד המסרים והדילמות אותם חוו התלמידים.**